ማዕከሉ ለአረጋውያን የለይቶ ማቆያ ሥፍራ ማዘጋጀቱን ገለጸ
አዲስ አበባ፡- የአዲስ አበባ መቄዶንያ የአረጋውያንና የአእምሮ ህሙማን መርጃ ማእከል የኮሮና ቫይረስ ስርጭትን ለመከላከል እስከ 100 ሰዎች ማስተናገድ የሚችል ለይቶ ማቆያ ክፍሎችን በውስጡ ላሉ አረጋውያን ማዘጋጀቱን ገለጸ፡፡ የአዲስ አበባ መቄዶንያ የአረጋውያንና የአእምሮ ህሙማን መርጃ ማእከል የኮሙኒኬሽን ባለሙያ አቶ ቃለወልድ ገረመው በተለይ ለአዲስ ዘመን ጋዜጣ እንደተናገሩት፤ ማዕከሉ ከኮሮና ቫይረስ ጋር ተያይዞ ሊከሰቱ የሚችሉ ችግሮችን ከወዲሁ ለመከላከል የተለያዩ ቅድመ ጥንቃቄዎችን እያደረገ ሲሆን ከነዚህም ውስጥ አንዱ በማዕከሉ 100 ሰዎችን ማስተናገድ የሚችሉ ሰፋፊ ክፍሎች ያሉትን አዳራሽ ለይቶ ማቆያ እንዲሆን አዘጋጅቷል፡፡ በማዕከሉ ቫይረሱን ለመከላከል ቅድመ ጥንቃቄዎች እየተደረጉ መሆናቸውን የገለጹት አቶ ቃለወልድ፤ በአጋጣሚ የበሽታውን ምልክት የሚያሳዩ ሰዎች ቢኖሩ እንኳን ይህ ለይቶ ማቆያ በተቋሙ መኖሩ መልካም አጋጣሚ መሆኑን ተናግረዋል፡፡ በአሁኑ ወቅት በተቋሙ ያሉትን አረጋውያን ተጋላጭነት ለመከላከል ማዕከሉ ለጉብኝት ዝግ መሆኑን፤ ይደረጉ የነበሩ ልገሳዎች ሳይቋረጡ ተቋሙ በመዲናዋ ውስጥ በሚያሰማራቸው አገልግሎት ሰጪ ወጣቶች አማካኝነት እየተከናወኑ መሆናቸውን፤ ቫይረሱን ለመከላከል የሚያስችሉ የንጽህናና የህክምና ቁሳቁሶችን በመዘዋወር ርክክብ እየተደረገ መሆኑንና ከዚህ በተጨማሪ ማዕከሉ ድረስ መጥተው ድጋፍ መስጠት የሚፈልጉ አካላት ግቢው ውስጥ ሳይገቡ በሚያስተናብሩ ወጣቶች አማካኝነት መስተናገድ እንደሚችሉ አቶ ቃለወልድ ጠቅሰዋል፡፡ ከዚህ ቀደም የተለያዩ ለጋሽ ግለሰቦችና ተቋማት ለአረጋውያን የምግብ አቅርቦት ያደርጉ እንደነበርና ይህም እንዳይቀንስ ግቢው ውስጥ ሳይገቡ አስተዋጽኦዋቸውን እንዲቀጥሉበትም ጥሪ አቅርበዋል፡፡ የአዲስ አበባ መቄዶንያ የአረጋውያንና የአእምሮ ህሙማን መርጃ ማእከል የፕሮጀክቶች ኃላፊ አቶ ራጂ ዲንሳ በበኩላቸው፤ ህብረተሰብ ጤና ኢንስቲትዩት ሃያ የህክምና ባለሙያዎችን ማሰልጠኑንና እነዚህን ደግሞ አምስት አምስት በማድረግ በማእከሉ የሚገኙ ተንከባካቢዎችንና ሰራተኞችን ማሰልጠናቸውን ገልጸዋል፡፡ እንደ አቶ ራጂ ገለጻ፤ ከመጋቢት ስድስት ጀምሮ ጎብኚዎች እንዳይገቡ የተከለከለ ሲሆን፤ ከግቢው እየወጡ ይሰሩ የነበሩትም እንዳይወጡ ተደርጎ ቆይቷል። በግቢው ውስጥም ሰዎች ተሰብስበው እንዳይቀመጡ ከዚህ በፊት በነበረው አይነት በአዳራሽ በህብረት መመገብ እንዲቆም ተደርጓል።የንጽህና አጠባበቅን ተግባራዊ ለማድረግ ለማስታወቂያ ስራ በከተማ ውስጥ ይንቀሳቀሱ የነበሩ ሰራተኞችም በግቢው እየተቆጣጣሩ ይገኛሉ። በተጨማሪም በግቢው ውስጥ በአንዳንድ በጎ ፈቃደኞች ሲከበሩ የሰርግ የልደትና የሙት አመት ዝግጅቶችም ለጊዜው ሙሉ ለሙሉ እንዲቆሙ ተደርገዋል። በማእከሉ ያሉት አብዛኛዎቹ የአልጋ ቁራኛ በመሆናቸው እስካሁንም በርካታ የጽዳት እቃዎች ፍጆታ ነበረብን ያሉት ኃላፊው፤ በአሁኑ ወቅትም የእጅ ጓንቶች የፊት ማስክና የጽዳት እቃዎች ለተንከባካቢዎች እየተሰጠ መሆኑን ጠቁመዋል፡፡ ጤና ሚኒስትር፤ ህብረተሰብ ጤና ኢንስቲትዩትና የአዲስ አበባ ጤና ቢሮ የቁሳቁስ ድጋፍ እያደረጉላቸው መሆኑንም ገልጸዋል፡፡ ጊፍት ሪል ስቴትም የፈሳሽ ሳሙና ማስክና የውሃ ማቅረቢያ ሮቶ ድጋፍ ማድረጉንም ጠቁመዋል።አዲስ ዘመን ሚያዝያ 15/2012አዲሱ ገረመው እና ራስወርቅ ሙሉጌታ